Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 40/04)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 82

1. Medlemsstatens ansvarlige myndighed Navn: Subdirección General de Denominaciones de Calidad y Relaciones Interprofesionales y Contractuales

Dirección General de Alimentación

Subsecretaria de Agricultura, Pesca y Alimentación

Ministerio de Agricultura, Pesca y Alimentación

Adresse: Paseo Infanta Isabel, 1, E-28071 Madrid

Tlf. (34-91) 347 53 94

Fax (34-91) 347 54 10

2. Ansøgende sammenslutning 2.1. Navn: Consejo Rector Producto de Calidad "Alcachofa de Benicarló"

2.2. Adresse: c/ Cesar Cataldo, 2 (Edificio Cámara Agraria)

E-12580 Benicarló (Castellón)

Tlf. og fax (34) 96-46 16 74

2.3. Sammensætning: Producent/forarbejdningsvirksomhed (x) Andet ( )

3. Produktets art Artiskok. Kategori 1.6: Grøntsager.

4. Varespecifikation

(sammenfatning af betingelserne i artikel 4, stk. 2)

4.1. Navn: "Alcachofa de Benicarló" eller "Carxofa de Benicarló"

4.2. Beskrivelse: Blomsterhoveder af artiskok (Cynarus Scolymus L.) i form af sorten "Blanca de Tudela" til forbrug i frisk tilstand og i klasse Ekstra og I, forudsat at de opfylder kravene i denne varespecifikation og øvrige krav i den gældende lovgivning, der finder anvendelse for dem.

4.3. Geografisk område: Består af kommunerne Benicarló, Cálig, Peñíscola og Vinaroz, som alle befinder sig nær kysten i distriktet "Baix Maestrat" i provinsen Castellón (den selvstyrende region Valencia). Dette produktionsområde har et samlet areal på 25129 ha, hvoraf ca. 16000 ha er opdyrket, heraf 3800 ha med grøntsager, og af disse anvendes 18 % til artiskokdyrkning. Forarbejdningen og pakningen foregår i samme område som produktionen.

4.4. Bevis for oprindelse: Tilsynsrådet skal føre følgende registre: a) register over beplantninger, b) register over lagre og virksomheder til klargøring og emballering. Kun artiskokker, der er produceret på jordlodder, som er optaget i registre over beplantninger og behandlet i virksomheder optaget i det relevante register, kan sælges med oprindelsesbetegnelsen og identificeres med en nummereret kontroletiket.

Der foretages regelmæssig kontrol af registrerede jordlodder og inspektion af de produkter, der markedsføres med oprindelsesbetegnelsens kontroletiket. Der foretages ligeledes regelmæssige inspektioner for at sikre, at artiskokker, der opfylder betingelserne for at blive beskyttet af den beskyttede oprindelsesbetegnelse, holdes adskilt fra artiskokker, der ikke opfylder dem.

4.5. Fremstillingsmetode Beplantning: Formeringen sker ved hjælp af stiklinger fra planter, som landbrugeren selv udvælger. Stiklingerne plantes i juli og august.

Dyrkningsmetode: Vandingen, der traditionelt er sket med vandet løbende i furer, er ved at blive erstattet med lokal vanding, som giver en mere rationel udnyttelse af vandet og en bedre kontrol med gødskningen, der finder sted i hele sæsonen alt efter plantens behov. I den første dyrkningsperiode foretages der manuel og kemisk lugning for at kontrollere ukrudt, og når planten har tre-fire blade, hyppes der med længere og længere mellemrum, indtil plantens skygge forhindrer ukrudtet i at gro.

Høst: Høsten optrappes fra oktober til omkring april og udføres manuelt med en kniv, idet produktet udvælges nøje.

Klargøring og emballering: Når produkterne ankommer til klargørings- og emballeringsvirksomhederne, sker der en omhyggelig sortering og klassificering.

4.6. Tilknytning Historisk: Artiskokken er et produkt med en lang tradition i området, navnlig i byen Benicarló. Den er fuldstændig tilpasset til området, og dens betydning for kommunen afspejles i kommunens våbenskjold, hvor der ses en artiskokplante, som man mener kan dateres helt tilbage til det 13. århundrede. Botanikeren Cabanilles kaldte dem Scolimus hispanicus og sagde, at det vrimlede med dem i hans tid (slutningen af det 18. århundrede) i hele det valencianske overrislingsområde.

Den nuværende produktion og markedsføring blev allerede indledt for 50 år siden, i slutningen af 40'erne, da landbrugere, der var vant til at dyrke artiskokker, ikke tøvede med at dyrke dem i stor målestok, så snart handlen blev mere udbredt, og markederne kom nærmere på grund af transportmulighederne.

Naturmæssig: Artiskokker, der dyrkes i kommuner omfattet af oprindelsesbetegnelsen, vokser under de bedst mulige forhold og udnytter områdets særlige klima og de jordbundsmæssige forhold i kystlavlandet i den nordlige del af den selvstyrende region Valencia.

Terrænforhold: Kystområde med lette hældninger på gennemsnitligt 2 %, der beskyttes af en bjergkæde.

Jord: Jordens blottede bjergart er karbonatholdig, og jorden er en smule basisk med en let tekstur.

Klima: Subhumidt tørt mediterrant kystklima med milde, men ikke varme, vintre og ringe risiko for frost. Den årlige nedbør er på 400 mm og ujævnt fordelt, hvorfor det er nødvendigt at vande.

Under disse forhold og med en omhyggelig dyrkning udvikler de hvide sorter blomsterhoveder med enestående egenskaber, for ud over at have et pænt kompakt og fast ydre har dette områdes artiskok en større modstandskraft mod sortsværtning efter afskæring, som er en egenskab, der værdsættes meget i handlen.

Dyrkningen foregår manuelt og omhyggeligt fra landbrugerens udvælgelse af stiklinger til høsten, hvor artiskokkerne udvælges dagligt, så de høstes på det optimale tidspunkt. Disse og de mellemliggende opgaver udfører landbrugeren med stor forsigtighed, som er resultatet af flere generationers faglige ekspertise og tradition.

4.7. Kontrolinstans Navn: Instituto de Calidad Alimentaria de la Comunidad Valenciana

Adresse: Plaza Polo de Bernabé, 8. bajo, E-46020 Valencia

Tlf.: (34) 96 38 41 24; Fax (34) 96 38 41 79

E-post: instituto.calidad@agricultura.m400.gva.es

Instituto de Calidad Agroalimentaria påtager sig som den selvstyrende region Valencias kompetente myndighed inden for kvalitetsbetegnelser midlertidigt produktionskontrolfunktionerne, indtil tilsynsrådet for den beskyttede oprindelsesbetegnelse "Alcachofa de Benicarló" opfylder norm EN-45011.

4.8. Mærkning: Artiskokker, der omfattes af den beskyttede oprindelsesbetegnelse, må kun markedsføres i emballage, der er forsynet med en nummereret kontroletiket udstedt og kontrolleret af tilsynsrådet, hvorpå der altid skal stå: Denominación de Origen Protegida "Alcachofa de Benicarló" eller "Carxofa de Benicarló".

4.9. Krav i nationale bestemmelser - Lov 25/1970 af 2. december 1970 om vindyrkning, vin og alkohol.

- Dekret 835/1972 af 28. marts 1972 til gennemførelse af lov 25/1970.

- Ministeriet for landbrug, fiskeri og levnedsmidlers bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og geografiske betegnelser for produkter.

- Kongeligt dekret 1643/99 af 22. oktober 1999 om proceduren for behandling af ansøgninger om optagelse i fællesskabsregistret over beskyttede oprindelsesbetegnelser og beskyttede geografiske betegnelser.

EF-nr.: G/ES/00202/01.07.31.

Dato for modtagelsen af den fuldstændige ansøgning: 9. september 2002.